Ferðaþjónustan tekur enn hraðar við sér en búist var við. Mikilvægt er að stefnumótun ferðaþjónustufyrirtækja og stjórnvalda miði að því að fá meiri verðmæti út úr geiranum frekar en mikinn fjölda ferðamanna. Þetta segir framkvæmdastjóri Samtaka ferðaþjónustunnar.
Arður í krónum talinn, að frádregnum öllum útlögðum kostnaði í rekstri íslenskrar ferðaþjónustu, var lægri en menn vonuðust til fyrir Covid. Mikið fjármagn var lagt í innviðauppbyggingu og ferðaþjónustufyrirtækin skuldsettu sig til að mæta stóraukinni eftirspurn. Þau voru ekki farin að njóta blómanna þegar faraldurinn braust út og allt fraus.
Jóhannes Þór Skúlason er framkvæmdastjóri Samtaka ferðaþjónustunnar. Hann segir að endurlífgun og bataferli ferðaþjónustunnar hér á landi sé hraðara en búist var við. Fyrst og fremst vegna þess að nú sé hægt að taka við bólusettum Bandaríkjamönnum.
Og þeir hafa tekið töluvert hraðar við sér heldur en við bjuggumst við.
Nú vilji ferðaþjónustufyrirtækin fá fólk sem stoppi lengur og eyði meiri peningum.
Þannig verða verðmætin til fyrir samfélagið sem skila sér svo á endanum í kassann. Með auknum gæðum og fagmennsku þá munu fyrirækin ná að þróast og styrkjast og stækka.
En var Covid tíminn nýttur til að endurhugsa íslenska ferðaþjónustu og hvers lags ferðamanna eigi helst að höfða til?
Í grunninn þá dregur áfangastaðurinn Ísland að sér ákveðinn hóp ferðamanna. Fólk kemur hingað að stærstum hluta til að skoða náttúru og ferðast um landið, keyra hringveginn og svo framvegis eins og við þekkjum. Það mun ekki breytast í grunninn. Við verðum áfram samskonar áfangastaður og þess vegna með svipaðan markhóp.
Talsverð vinna hafi verið lögð í nýjar markaðsherferðir og vöruþróun.
Það sem við fókuserum á, bæði fyrirtækin og stefnumótun stjórnvalda, er að fá meiri verðmæti út úr greininni frekar en fjölda og ég held að það muni halda áfram vegna þess að það er einfaldlega hinn sjálfbæri vöxtur þessarar atvinnugreinar sem mun skipta máli inn í framtíðina.
Það vorar hratt í íslenskri ferðaþjónustu og hraðar en menn bjuggust við. Markaðsherferðir miða nú að því að fá hingað ferðamenn sem dvelja lengur og eyða meiri peningum meðan á dvölinni stendur segir framkvæmdastjóri Samtaka ferðaþjónustufyrirtækja.